Benqs nye projektor virker også i regnvejr

Det er ikke fordi vejret i øjeblikket just indbyder til det, men skulle du få lyst til at afholde dine egne film-i-det-fri-events når temperaturerne stiger, så kan det klares med hjælp fra den nye projektor fra Benq.

Benq GS2, som projektoren hedder, er simpelthen lavet til udendørsbrug. Den har fået en IPX2-klassificeret beskyttelse mod vand og er i øvrigt også beskyttet mod fald fra op til 1/2 meter, hvis nogen ved et uheld skulle vippe den ned fra træstubben.

– I kraft af et praktisk, kompakt og diskret design samt et væld af funktioner giver GS2 den nødvendige frihed og fleksibilitet til at nyde de store oplevelser hvor som helst. Projektoren kan endda benyttes som en kraftfuld Bluetooth-højttaler, og med Aptoide TV-appen integreret, er det kun fantasien der sætter grænser for streamingen, fortæller Bo Cramér, administrerende direktør for BenQ Nordic AB, i en pressemeddelelse.

En indbygget øjensensor kan midlertidigt afbryde billedsignalet for at sikre, at lampen ikke skinner direkte ind i øjnene på børn, der undersøger projektoren på nært hold.

Benq GS2 har en opløsning på 1280 x 720 pixel, indgange til HDMI, USB-C samt USB 2.0 og understøtter trådløs forbindelse via WiFi og Bluetooth 4.0. Lysstyrken er på 500 ANSI lumen og batterilevetiden er på op til 3 timer – rigeligt til en gennemsnitlig Hollywood-film.

Prisen er på 4.849 kroner, så du skal bare sælge knapt 100 billetter af 50 kroner til friluftsforestillingen for at tjene den lille projektor ind igen …

Benqs nye projektor virker også i regnvejr